اعدام جزاسی تورکیه نی هارایا آپاریر؟
یونس شاملی
تورکیه نین 15 تئموز داربه (حربی چئوریلیش) تشبوسو تارتیشمالی اولان "اعدام جزاسی"نی بیر قونو اولاراق کامو اویونا (افکار عمومی یه) داشیمیشدیر و تورکیه نین موباحیثه لی جمهور باشقانی طایب اردوغان آمئریکانین سی ان ان له دانیشماسیندا "مجلیس دن ائعدام جزاسی قراری چیخارسا آلتینا ایمضامی آتارام" دئمک له "اعدام جزاسی" نین تورکیه یاسالارینا گئری دؤنمه سین دستک له دی. طایب اردوغانین سون اون ایل ده بیر آتوریتر جمهورباشقانینا چئوریلمه سی بوگون غرب و حتی شرق دونیاسیندا گور بیر سسله هایکیریلمادادیر. بو گلیشمه تورکیه نین سون اون ایللرده کی دئمکراتیک لشمه سیماسینا زیان وئرمه کده دیر. اردوغان ین آتوریتر داورانیشی هم ایچ و هم دیش (خارجی) سیاستین ده یئترلی قدر تورکیه نی گرگینلیک له ره و سیخینتی لارلا سوروموشدور.
"اعدام جزاسی" مودئرن و دئمکراتیک دونیادا گه ره کینه قدر موباحیثه اولونموش و بو قونودا گئنیش آراشدیرمالار آپاریلمیشدیر. اعدام جزاسی عمومیت له قانون آدینا جینایت ایشله مک و اینسانین حیاتینا سون قویماق دئمک دیر. بو گونه قدر حکومت لر "اعدام جزاسی" آدینا سایسیز- حئسابسیز اینسانین جانین آلمیشدیرلار و تاریخی آچیدان، اعدام اولانلارین یاخین لاری یعنی میلیونلار اینسانین یاشامین آجی و کده رلندیرمیشدیر.
کیمسه نین، کیم و یا نه اولورسا، بیر اینسانین حیاتینا سون قویما قرارینا حاققی یوخدور و اولاماز. اینسانین حیات حاقینی اوندان آلماق هر نه موتیواسیونلا و هانکی قانون لا اولورسا اولسون، اونون آدی جینایت دیر. "اعدام جزاسی" اینتقاما، نیفرته و شیده ته دایانان بیر جزا دیر. دئمکراتیک و اینسانجیل بیر دوشونجه آلانیندا، دئمکراتیک بیر دئولت یاپیسیندا قانونلار هئچ زامان اینتقاما، نیفرته و شیده ته سؤیکنه بیلمز.
دئمکراتیک توپلوم، مودئرن دئولچیلیک و دئمکرات بیر حاکمیت "اعدام جزاسی"نی اؤز قانونون دا یاشادا بیلمز. هله کی "اعدام جزاسی"نی قالدیران تورکیه دئولتی بو جزانی گئری قایتاریرسا، تاریخی یؤندن تورکیه یه قالان اؤزو قارالیق، آپاریلان سیاست گئریه قالمیشلیق و بو قانونون گرچکلشمه سی اینسانا قارشی جینایت ایشله مک دئمکدیر.
اعدام جزاسی تورکیه نین یاسالارینا هئچ زامان گئری دؤنمه مه لیدیر.
20160810
azb_Arab pes_Arab azb_Arab azb_Arab azb_Arab azb_Arab azb_Arab unk